ԿԻԼԻԿԻՈՅ ՀԱՅՐԱՊԵՏՆԵՐՈՒՆ ԿԱՄՐՋՈՒՄԻ ԽՈՐՀՈՒՐԴԸ

	Ուրբաթ, 26 ապրիլ 2019-ին, Մեծի Տանն Կիլիկիոյ կաթողիկո-սութեան տեղեկատուական բաժանմունքը լուր մը հրապարակեց, որ կը սկսէր հետեւեալ նախադասութեամբ. «Այսօր, Ն.Ս.Օ.Տ.Տ. Արամ Ա. կա-թողիկոս ընդունեց Լիբանանի մէջ ՖԻՆԻՒԼ-ի խաղաղապահ ոյժերուն մաս կազմող հայկական ջոկատը»։
	Այս լրատըւութիւնը զիս մղեց սոյն մտորումներուն, որոնք կը բաժնեմ ձեզի հետ` շնորհակալութիւն յայտնելով Վեհափառ հայրապետին, որ զիս մասնակից դարձուց հայ բանակի մարտիկներուն հետ այս պատմական հանդիպման, երբ նաեւ բոլորս միասին այցելեցինք Զարեհեան դամբարան ու հոգեհանգիստ կատարեցինք 28 մայիս 1918-ի Սարդարապատի հերո-սամարտի Ղեւոնդ երէց Գարեգին Ա. կաթողիկոս Յովսէփեանի շիրիմին վրայ։
	Այս խորհրդանշական պահը հոգիիս մէջ բացաւ Անթիլիասի մայ-րավանքին մէջ հանգչող երանաշնորհ վեց հայրապետներուն խորհուրդը, որ ցուրտ մարմարէն փոխանցուեցաւ հայ զինուորներուն եւ ահա այժմ այս սեղմ տողերով կը հասնի բոլոր հայորդիներուն` անցնելով Ս. Էջմիածնէն եւ մեզի բերելով նաեւ եօթներորդ երանաշնորհ հայրապետին ոգեղէն ներկայութիւնը, նշանակալից եօթը թիւով կնքելու համար այս խորհրդա-ծութիւնը։
	Սահակ Բ. կաթողիկոս (Խապայեան) մեր արմատն է, որ թուրքին գործադրած Հայոց ցեղասպանութեան պատճառաւ պոկուեցաւ Ծովային Հայաստանէն` Կիլիկիայէն եւ իր աքսորեալ ժողովուրդին հետ հասաւ Միջերկրական ծովուն Անթիլիասի այս հիւրընկալ ափը, ուր ժամանա-կաւորապէս հաստատեց իր Սուրբ աթոռը եւ կապը դարձաւ անցեալի փառքին, ներկայի պահանջատիրական կամքին եւ ապագայի տեսիլքին։
	Բաբգէն Ա. աթոռակից կաթողիկոս (Կիւլէսէրեան), որ իր նուիրումն ու իմացական կորովը շաղախեց ալեհեր Սահակ Բ. կաթողիկոսի տեսլա-կանին եւ Անթիլիասը կապեց Արմաշի վանքի ու Երուսաղէմի ժառանգա-ւորացի հայ հոգեւորականի եւ ղեկավարի կերտումի տիպարին` առաւե՛լ առողջ Հայ սփիւռքի գոյատեւումը երաշխաւորելու ուխտով։
	Պետրոս Ա. կաթողիկոս (Սարաճեան), որ Անթիլիասի քարեղէն իրագործումներուն առաջին հոգեւոր ճարտարապետը հանդիսացաւ եւ Լիբանանի հողն ու Կիլիկիոյ ոգին իրարու ագուցեց, նոր Սիսի կաթողի-կոսարանը կառուցեց եւ հայուն շինարարի դարաւոր կնիքը դրաւ յետ-եղեռնեան մեր պատմութեան վրայ։
	Գարեգին Ա. կաթողիկոս (Յովսէփեան), որ Արցախն ու Հայաստանը բերաւ Անթիլիաս եւ հոգեւոր-մշակութային Կիլիկիոյ ջատագովը եղաւ բանիւ ու գործով` հայուն անմահութիւնը ամրագրած արժէքներուն տնկա-րանին վերածելով Կիլիկիոյ կաթողիկոսութեան սրբազան նոր կայքը։ 
	Զարեհ Ա. կաթողիկոս (Փայասլեան), որ անդաստական հայրա-պետական Սուրբ գահին վրայ բազմող Անթիլիասի դպրեվանքին առաջին շրջանաւարտը եղաւ եւ իր սրբակենցաղ տառապալից կեանքով ամուլ պայքարներով փշրուած հայոց սրտերը բուժեց ու Հայ եկեղեցւոյ միաս-նականութեան սեղանին երիտասարդ զոհը դարձաւ։
	Խորէն Ա. կաթողիկոս (Բարոյեան), որ Անթիլիասը իր նեղ պարու-նակէն դուրս բերաւ եւ Հայ սփիւռքի ծով կարիքներուն հասնելու խիզա-խութիւնը ծառայական կեանքով թարգմանեց ու Կիլիկիոյ կաթողիկո-սութիւնը փոխակերպեց յուռթի անդաստանի։ 
	Վեց հայրապետներ, որոնք Անթիլիասի մէջ կը հանգչին եւ Հայ եկեղեցւոյ երկու կաթողիկոսութիւնները իրարու կը զօդեն Կիլիկիոյ Գարե-գին Բ. կաթողիկոսին-Ս. Էջմիածնի Գարեգին Ա. կաթողիկոսին հետ փո-խանակելով իրենց եղբայրական ջերմ ողջոյնը։ 
	Գարեգին Բ./Ա. կաթողիկոս (Սարգիսեան), որ իր հայ հոգեւո-րականի կազմաւորումը ստացաւ Անթիլիասի մէջ, Անթիլիասի ճամբով ծառայեց Հայ եկեղեցւոյ եւ իր եռանդն ու վաստակը ընծայաբերեց հայ ազգի բոլոր զաւակներուն ու իր կեանքը կնքեց նորանկախ Հայաստանի վառ երազով։
	Ահաւասիկ եօթը անձնդիր կեանքերու խաչբուռը, որ որպէս շաղ-կապ հայ կեանքի անցեալին, ներկային ու ապագային մեզ կը յուսադրէ կամրջումի խորհուրդով…։
	Կամրջումի խորհուրդին արթուն պահակն ու շարունակողն է Արամ Ա. կաթողիկոս, որուն համար Անթիլիասը է՛ ու կը մնա՛յ հայ քրիստո-նէական հաւատքի ու ինքնութեան ծաղկման առաքելութիւն եւ հայկական պահանջատիրութեան օրրան, եւ որուն զինուորեալ ուխտապահն է Վեհափառ Հօր գլխաւորած Մեծի Տանն Կիլիկիոյ միաբանութիւնը։
	Օր մը, հայրենիք վերադարձած հայ զինուորները երբ կարօտով յիշեն 26 ապրիլ 2019 թուականի իրենց Անթիլիաս այցելութիւնը, պիտի անդրա-դառնան, թէ հայոց պատմութեան կամուրջին վրայէն անցան անգիտակ-ցաբար` այս անմոռաց երախտաւորներուն մտերմութեան մէջ գտնուելով եւ անոնց օրհնութեան արժանանալով։ 
	Մինչ այդ, քաջ գիտենք, որ հայապահպանութեան խրամատներուն մէջ հսկող մեր հայրապետները գորովալից սեղմումով պիտի շարունակեն գրկել Հայաստանն ու Արցախը պաշտպանող եւ Հայ սփիւռքի գոյապայ-քարը մղող իրենց բոլոր հերոս զաւակները։

10 մայիս 2019			        			        Նարեկ Արքեպիսկոպոս
Պէյրութ-Լիբանան

